اوڑک اُونویں تھیا

’’اوڑک‘‘ اوہو کجھ تھیا ناں؟ جیرھا کجھ پیر پگاڑہ سئیں آکھیا  ہا۔ تُسیکوں یاد ہوسے ‘ پیر سئیں آکھیا ہا ’’جو نوابزادہ نصراللہ خان ہوریں کوں الیکشن اِچ جیتݨ ݙتونے تاں او قومی اسمبلی اِچ سپیکر تے ممبریںکوں چوݨویں چوݨویں شعر سُݨیندے رَہسن ‘ جے اُنہیں کوں نہ جیتݨ ݙتونے اَتے او ہَر ڳے تاں وَل حکومت کِیتے ڳچی دَا ڳیڑ بݨ ویسن ۔ جلسے جلوسیں آلی سیاست کرݨ آلیں جماعتیں کوں اَگواݨی کیتے ہِک گھٹیا ٻیٹھا اَڳواݨ مِل ویسے ۔ نوابزادہ نصراللہ خان خیر نال اُنہیں لیڈریں اِچوں ہِن جیرطے نِٹھ تے اَتے ٹِکا کر تے ٻہہ اِی نِیں سڳدے‘ کہیں نہ کہیں ڳنڈھ تروپ اِچ لڳے رہندن آکھݨ آلے تاںایہ وی اَکھیندن جو سئیں نوابزادہ صاحب مارشل لاء اِچ جمہوری حکومت جوڑݨ کیتے تَݨ وُݨ اِچ لڳے رَہندن اَتے جیکر جمہوری حکومت ہووے تاںاُنہیں دی بھڄ دُھرک ایجھی ہوندی اے جو مارشل لاء لڳ ویندے ‘ ڳوہ کوں سختی چاتی ہئی تے او مُلاں دے گھر ونڄ وَڑی ہئی ۔

آئی جے آئی دی حکومت پہلے 1990ء آلے الیکشن اِچ نوابزادہ کوں ڄاݨ کراہیں ہَرا تے بے سوبھا کیتا ‘ نوابزادہ صاحب وَٹ کُٹ کھا ۔ رَت دا گُھٹ پی ۔ چُپ کر ٻیٹھے ۔ ولَ ہُݨ پچھلے مہینے غلام مصطفی کھر ہوریں دی چھوڑی ہوئی سیٹ تے الیکشن تھیا ۔ آئی جے آئی آلے بے مَروُ تے حاکمیں ولا اَکھیّں مَتھے تے چا رَکھیاں ‘ اپݨاامیدوار اُنہیں دے مقابلے تے کھڑا کر ݙتونے ‘ غلام مصطفی کھر ‘ غلام مصطفی جتوئی ‘ مولانا فضل الرحمن ہوریں تے ٻے لیڈر نوابزادہ صاحب دے واروں ہَن ۔ وَݙی بھڄ دُھرک کِتونے پَرپرائے پُتریں ہِیں واری وی نواب زادہ صاحب کوں ڈھہا گھتیاو اَتے او پیر فریدݨ دے آکھݨ موجب ’’وَنج کنڈ دے بھرݨے تھئے دَڑیں۔‘‘ او ڈھویجݨ کوں ڈھہویج تاں پِن ‘ پَر مَلوم اینویں تھیندے جو آئی جے آئی آلے مارکہ اُنہیں کوں وِنگار ٻیٹھن ۔ جیویں جو اَکھیندن ’’آ بلا مَنّا کھا‘‘۔ داݨیں دا مُونہہ اوڑک چَکی ݙے ‘ آئی جے آئی آلے بھڄ تے کیݙے ونڄن ہا؟

اَنت نوابزادہ  صاحب وی ہُݨ تلوں تِک نہ ہک ݙینھ آوݨا ہا تے آ ڳن۔ ٻہندی وار لہندی امریکہ عراق دے سَببوں نواب زادہ صاحب کوں وارا لڳ پے ‘ جنگ بارے پاکستان دی عوام تے سبھے سیاسی جماعتاں ہک صلاح تے ہک پاسے اِن ‘ حکومت ٻے پاسے ہے ۔ نواب زادہ صاحب سبھنیں جماعتیں دے لیڈریں دا کٹھ کرݨ کیتے گول میز کانفرنس سݙی تاں وزیر اعظم میاں نواز شریف ٹوک کیتی اَتے آکھیا جو ’’گول میز کانفرنس‘‘ اُنہیں ݙینھیں دی ڳالھ اے جݙاں جمہوری حکومتاں کائناں ہوندیاں ہَن ‘‘ اخبار آلیں ہِیں ڳالھ بارے نواب زادہ صاحب کنوں پُچھیا تاں اُنہیں کِھلدیں ہوئیں وَلدی ݙتی ۔ پتہ نِیں جونیجو ہوریں افغانستان دے بارے جیرھی گول میز کانفرنس سݙی ہئی اوندے بارے میاں نواز شریف دا کیا خیال اے؟ ۔ نواب زادہ نصراللہ خان ہوریں اپݨی نویکلی دِھر اِچ اپݨا ’’حُقّہ‘‘ یا ’’سگار‘‘ (چُرٹ) پی کراہیں اَڄ کلھ جیرھے اخباری بیان ݙیندے پِن او مارکے دے چیتے غردان کر ݙیندن۔ مارکہ وَیڑے تاں پہلے اِی تھئے وَدِن ۔ اُٻاہلے وی تھی ڳن ‘ اَتے جئیں اَکھیندِن اُٻاہلا کم شیطان دا ۔ اُٻاہلی رَن کوں ݙوں ݙوں واری ٻاہر وَنڄݨاں پَمدے ۔ ہِیں اُٻاہل اِچ میاں نواز شریف وی ہوں ݙینھ سیاستدانیں دا کٹھ رکھ ݙتا ۔ جیرھے ݙینھ نوابزادہ نصراللہ خان گول میز کانفرنس سݙی ٻیٹھے ہَن ۔ وزیریں دی بھڄ دُھرک تے آوݨیاں جاوݨیاں شروع تھی ڳیا ۔ کھوچری تھیندی ݙٹھونے تاں نواب زادہ صاحب دا منت ترلا کیتونے جو اواپݨی سݙی ہوئی ’’کانفرنس‘‘ پِچھونہیں کر چھوڑن ‘ پر کتھاں سئیں ! او کِتھوں مَنیندے ہَن ۔ اُنہیں دی گول میز کانفرنس ہوں ݙینھ تھی تے رِہی جیرھے ݙینھاں دا قارہ ٻدھا ہا تے اَتے او سبھے لیڈر آئے جنہیں کوں سݙیا ہانے ‘ اینویں ڄاݨ میاں نواز شریف نانگ دی کھݙ اِچ ہَتھ پا ٻیٹھے ۔ ایں کانفرنس بارے ملک غلام مصطفی کھر ہورا ںآکھیئے ’’جݙاں ایہ گول میز کانفرنس تھیندی اے کوئی نہ کوئی اَدلی بَدلی ضرور تھیندی اے‘ ݙیکھو ہُݨ کیا تھیندے؟‘‘ ۔ کٹھ کرݨ تے کٹھا کر تے رَلّے ٹورݨ نواب زادہ نصراللہ خان کوں ݙا اَمدے ۔ کٹھ کر ݙکھائنیں‘ کٹھے تھی تے ٹُرݨ دا ویلھا اِی شئیت ہوݨے آ ونڄے۔!

منگل 5؍فروری 1991ء

## حوالہ
ٻٹ کڑاک، مصنف: انیس دین پوری۔ ناشر: جھوک پبلشرز ملتان